

Številka: 0132-35/2024/3

Ljubljana, 10. december 2024

**ZAPISNIK**

31. redne seje Sveta za radiodifuzijo (v nadaljevanju: Svet), ki je bila v torek, 26. novembra 2024, ob 16. uri, na sedežu Sveta, Stegne 7, v Ljubljani

Prisotni člani Sveta:

dr. Jurij Franc Tasič – predsednik,

Gorazd Škrabar – namestnik predsednika,

Jernej Markič,

Igor Vovk,

Rok Felicijan Pristovšek,

Matevž Vrhovšek,

Ljubomir Oberski (oddaljeno).

Prisotni iz vabljenih organov:

Tomaž Gorjanc (AKOS),

Janja Varšek (AKOS)

Mateja Grmek – sekretarka Sveta (AKOS),

Jure Kastelic (Ministrstvo za gospodarstvo, turizem in šport, Direktorat za šport)

Ostali vabljeni in prisotni predstavniki zainteresirane javnosti:

Pooblaščenec družbe United Media S. à. r. l. (*prisotnost na seji ob 16.15 uri pri 3. točki seje*).

Seja se je pričela ob 16.07 uri.

**Uvod:**

Sejo je vodil predsednik Sveta za radiodifuzijo, dr. Jurij Franc Tasič, ki je na začetku seje pozdravil vse prisotne ter uvodoma ugotovil, da je Svet ob prisotnosti štirih članov sklepčen.

**K točki 1.: Določitev dnevnega reda 31. redne seje Sveta – predlog v sprejem**

Ker je bila k 4. točki seje priglašena udeležba predstavnika vlagatelja, je predsednik predlagal, da se vrstni red točk sklicane seje spremeni tako, da se 3. in 4. točka zamenjata tako, da se najprej obravnava zadeva, ki je bila predvidena pod točko 4., in šele nato zadeva, ki je bila predvidena pod točko 3. Hkrati je predlagal, da v vsem ostalem dnevni red ostane enak, kot je bil naveden v sklicu.

Predsednik Sveta je predlagal sprejetje naslednjega sklepa:

**Sklep 1:**

**Potrdi se v sklicu predlagani dnevni red 31. redne seje Sveta za radiodifuzijo s spremenjenim vrstnim redom 3. in 4. točke.**

**Potrjen dnevni red:**

1. **Določitev dnevnega reda 31. redne seje Sveta – predlog v sprejem;**
2. **Potrditev zapisnika 30. redne seje Sveta – predlog v sprejem;**
3. **Prejeta vloga družbe United Media S. à. r. l. za pridobitev več kot dvajset odstotkov lastninskega ali upravljavskega deleža oziroma deleža glasovalnih pravic v premoženju gospodarske družbe ASPN, storitveno podjetje d.o.o., izdajateljice televizijskih programov ŠPORT TV, ŠPORT TV (2) in ŠPORT TV (3) – v predhodno mnenje;**
4. **Seznam pomembnejših dogodkov za televizijski prenos – obravnava;**
5. **Razno.**

Sklep je bil sprejet soglasno s 4 glasovi članov Sveta ZA in 0 glasovi proti. 0 članov se je glasovanja vzdržalo.

**K točki 2.: Potrditev zapisnika 30. redne seje Sveta – predlog v sprejem**

Predsednik Sveta za radiodifuzijo je uvodoma povzel sprejete sklepe Sveta za radiodifuzijo na 30. redni seji Sveta in povabil prisotne člane k morebitnim pripombam. Posebne razprave k točki in pripomb na besedilo zapisnika ni bilo.

Predsednik Sveta je predlagal sprejetje naslednjega sklepa:

**Sklep 2:**

**Potrdi se zapisnik 30. redne seje Sveta za** **radiodifuzijo v predloženem besedilu.**

Sklep je bil sprejet soglasno s 4 glasovi članov Sveta ZA in 0 glasovi proti. 0 članov se je glasovanja vzdržalo.

*Ob 16.10 uri sta se seji pridružila namestnik predsednika Sveta za radiodifuzijo, g. Gorazd Škrabar, in predstavnik Direktorata za šport na Ministrstvu za gospodarstvo, turizem in šport.*

*Ob 16.11 uri se je seji pridružil preko videokonferenčne povezave član Sveta za radiodifuzijo, g. Ljubomir Oberski.*

**K točki 3.: Prejeta vloga družbe United Media S. à. r. l. za pridobitev več kot dvajset odstotkov lastninskega ali upravljavskega deleža oziroma deleža glasovalnih pravic v premoženju gospodarske družbe ASPN, storitveno podjetje d.o.o., izdajateljice televizijskih programov ŠPORT TV, ŠPORT TV (2) in ŠPORT TV (3) – v predhodno mnenje**

*Ob 16.15 uri k točki 3. pristopi pooblaščenec družbe United Media S. à. r. l.*

Pri tej točki je pristopil pooblaščenec družbe United Media S. à. r. l., ki je podal dodatna pojasnila Svetu v zvezi z objavo delovnih mest družbe CAS MEDIA d.o.o. in vztrajal pri tem, da dvom Sveta glede delovnih mest ni upravičen. Izpostavilo se je tudi vprašanje pristojnosti Sveta za radiodifuzijo tako s strani pooblaščenca vložnika kot tudi s strani člana Sveta za radiodifuzijo.

Po krajši razpravi je predsednik Sveta je predlagal sprejetje naslednjega sklepa:

**Sklep 3:**

**Svet za radiodifuzijo daje Ministrstvu za kulturo pozitivno predhodno mnenje k izdaji predhodnega soglasja vložniku, United Media S. à. r. l., za pridobitev deleža v izdajateljici televizijskih programov ŠPORT TV, ŠPORT TV (2) in ŠPORT TV (3), družbi ASPN, storitveno podjetje, d.o.o.**

**Obrazložitev:**

Svet za radiodifuzijo (v nadaljnjem besedilu: Svet) je od Ministrstva za kulturo dne 12. 9. 2024 prejel dopis in vlogo družbe United Media S. à. r. l., Rue Jean Monnet 6, 2180 Luxembourg, za izdajo predhodnega soglasja za pridobitev več kot dvajset odstotkov lastninskega ali upravljavskega deleža oziroma deleža glasovalnih pravic v premoženju izdajateljice televizijskih programov ŠPORT TV, ŠPORT TV (2) in ŠPORT TV (3), družbi ASPN, storitveno podjetje, d.o.o., Poljanski nasip 8, 1000 Ljubljana, ter pripadajočo dokumentacijo, nato pa dne 18. 9. 2024 še dodatni odgovor vlagatelja z dne 16. 9. 2024 na dopis Ministrstva za kulturo. Prav tako je vložnik podal dodatna ustna in pisna pojasnila Svetu na poziv Sveta.

Svet je ocenil, da glede na podatke iz prejete dokumentacije ter na podana pojasnila vložnika ne obstajajo utemeljeni zadržki za podajo soglasja k nameravani pridobitvi deleža, zato je odločil tako, kot izhaja iz izreka sklepa.

Sklep je bil sprejet s 6 glasovi članov Sveta ZA in 1 glasom proti. 0 članov se je glasovanja vzdržalo.

**K točki 4.: Seznam pomembnejših dogodkov za televizijski prenos – obravnava**

Člani Sveta so pregledali spremembe okvirnega gradiva za notifikacijo seznama. Na seji je bilo sprejetih nekaj manjših korekcij.

*Ob 16.47 uri se je seji med razpravo pri točki 4. pridružil član Sveta za radiodifuzijo, g. Igor Vovk.*

Po pregledu besedila dokumenta je predsednik Sveta predlagal sprejetje naslednjega sklepa:

**Sklep 4:**

**Svet za radiodifuzijo sprejema dopolnjeno okvirno gradivo za potrebe notifikacije seznama Evropski Komisiji (november 2024) ter Agenciji za komunikacijska omrežja in storitve Republike Slovenije nalaga, da zagotovi prevod spremenjenega dela besedila v angleščino.**

Sklep je bil sprejet soglasno s 7 glasovi članov Sveta ZA in 0 glasovi proti. 0 članov se je glasovanja vzdržalo.

**K točki 5.: Razno**

Predsednik Sveta se je sekretarski Sveta za radiodifuzijo, ga. Mateji Grmek, ter ostalim članom organizacijskega odbora, in sicer g. Jerneju Markiču, g. Matevžu Vrhovšku in dr. Blažu Maziju, zahvalil za organizacijo javnega posveta o prihodnosti radia, ki je potekal 15. novembra 2024 v prostorih Ministrstva za kulturo. Prav tako se je zahvalil vsem članom Sveta, ki so se posveta udeležili kot slušatelji. Predlagal je tudi, da bi se sodelujoče pri organizaciji posveta tudi primerno nagradilo. V zvezi z navedenim predlogom Svet na seji ni odločal. V zvezi s posvetom se je Svet seznanil tudi z rezultati izvedene ankete po posvetu.

Svet se je seznanil tudi z realizacijo sredstev Sveta za radiodifuzijo v tretjem četrtletju 2024 in potrdil stroške.

Namestnik predsednika Sveta, g. Škrabar, je predlagal, da se še neporabljena načrtovana sredstva Sveta za leto 2024 porabi tako, da se naroči izdelavo pravnega mnenja glede statusa članov Sveta za radiodifuzijo. V zvezi z navedenim je namestnik predsednika predlagal sprejetje naslednjega sklepa:

**Sklep 5:**

**Svet za radiodifuzijo (v nadaljnjem besedilu: Svet) Agenciji za komunikacijska omrežja in storitve Republike Slovenije (v nadaljnjem besedilu: agencija) nalaga, da za Svet iz načrtovanih sredstev za leto 2024, predvidenih za Svet, izpelje javno naročilo za izdelavo pravnega mnenja glede statusa Sveta. Mnenje naj obsega preveritev pravnih podlag o statusu Sveta in podlage o financiranju Sveta v povezavi z upravičenostjo stroškov za službene poti, izobraževanja in udeležbe na mednarodnih konferencah. Poleg tega pa tudi pristojnosti agencije o upravičenosti financiranja stroškov Sveta. Rok za izdelavo mnenja naj bo 30 dni od podpisa pogodbe, vendar najkasneje 31. 12. 2024. Svet bo agenciji sporočil, pri katerih pravnih strokovnjakih naj pridobi ponudbe za izdelavo mnenja.**

**Obrazložitev:**

Svet za radiodifuzijo (v nadaljnjem besedilu: Svet) se je glede na nerealizirana sredstva v letu 2024 in glede na odprta vprašanja, ki obstajajo med Svetom in agencijo v zvezi s financiranjem določenih aktivnosti Sveta, odločil, da naroči izdelavo pravnega mnenja, iz katerega bo razvidno, kakšen status in pristojnosti ima Svet v odnosu do agencije in kakšne so obveznosti agencije v zvezi s financiranjem Sveta in njegovih aktivnosti, kot so stroški za službene poti, izobraževanja članov Sveta in stroški udeležbe članov Sveta na mednarodnih konferencah.

Sklep je bil sprejet soglasno s 7 glasovi članov Sveta ZA in 0 glasovi proti. 0 članov se je glasovanja vzdržalo.

*Ob 17.31 uri je sejo zapustil predstavnik Ministrstva za gospodarstvo, turizem in šport iz Direktorata za šport, g. Jure Kastelic.*

Predstavnik AKOS-a, g. Gorjanc, je pri tej točki Svet seznanil, da je poročilo komisije javnega razpisa za podelitev 24 pravic razširjanja radijskega programa v digitalni radiodifuzni tehniki na celotnem območju Republike Slovenije v zaključni fazi ter da si agencija želi, da bi bila odločba izdana februarja 2025. V ta namen je prosil, da Svet predvidi obravnavo navedene zadeve na svoji seji v mesecu decembru 2024. Agencija bo Svetu poročilo komisije posredovala predvidoma najkasneje v torek, 3. 12. 2024.

Svet je pod točko 5. sprejel tudi sklepa o mesečnih nagradah in potnih stroških ter potrdil datum 32. redne seje.

Navedena sklepa pod to točko sta bila sprejeta soglasno s po 7 glasovi članov Sveta ZA in 0 glasovi proti. 0 članov se je glasovanja vzdržalo.

Seja se je zaključila ob 17.45.

Zapisnik pripravila:

Mateja Grmek dr. Jurij Franc Tasič

Sekretarka Sveta za radiodifuzijo Predsednik Sveta za radiodifuzijo

Vročiti:

* Ministrstvo za kulturo, Maistrova ulica 10, 1000 Ljubljana – po e-pošti;
* Agencija za komunikacijska omrežja in storitve RS, Stegne 7, 1000 Ljubljana – po e-pošti;
* javna objava na spletni strani Sveta za radiodifuzijo.